13 out of 66 candidates of phase IV Lok Sabha Election in Bihar millionaire in Bihar
Bihar Lok Sabha Election: चौथे चरण में 13 करोड़पति उम्‍मीदवार, अनंत सिंह की पत्‍नी सबसे अमीर
Publish Date:Mon, 29 Apr 2019 03:37 PM (IST)
Bihar Lok Sabha Election बिहार में चौथे चरण के चुनाव में 66 प्रत्‍याशी ताल ठोक रहे हैं। इनमें 13 करोड़पति भी शामिल हैं। इस सूची में कौन-कौन हैं आइए डालते हैं एक नजर।
पटना [जेएनएन]। लोकसभा के चौथे चरण में बिहार के 66 प्रत्याशियों में से 13 करोड़पति हैं। इस चरण में बिहार के बेगूसराय, दरभंगा, मुंगेर, समस्तीपुर और उजियारपुर संसदीय क्षेत्रों में सोमवार को मतदान हुआ। बिहार इलेक्शन वाच और एसोसिएशन फॉर डेमोक्रेटिक रिफॉर्म्‍स (एडीआर) की रिपोर्ट में इसका खुलासा किया गया है।
नीलम देवी: लोकसभा चुनाव की दूसरी सबसे अमीर प्रत्‍याशी
लोकसभा चुनाव के चौथे चरण के प्रत्‍याशियों की घोषित संपत्ति की बात करें तो कुल 66 में 13 प्रत्‍याशी करोड़पति हैं। मुंगेर लोकसभा क्षेत्र से ताल ठोक रहीं बाहुबली अनंत सिंह की पत्नी नीलम देवी चौथे चरण की सबसे अमीर प्रत्याशी हैं। 62 करोड़ 16 लाख 43 हजार 689 रुपये की चल-अचल संपत्ति की मालकिन नीलम देवी कांग्रेस के टिकट पर मुंगेर संसदीय क्षेत्र से मैदान में हैं। नीलम देवी बिहार की दूसरी सबसे अमीर प्रत्‍याशी भी हैं। दूसरे चरण में पूर्णिया से चुनाव लड़ चुके कांग्रेस के ही उदय सिंह उर्फ पप्पू सिंह अब तक के सबसे धनवान प्रत्याशी रहे हैं। उदय 341 करोड़ 86 लाख 43 हजार 970 रुपए के स्वामी हैं।
नित्यानंद राय: शीर्ष तीन करोड़पतियों में शामिल
प्रत्याशियों के शपथपत्र के विश्लेषण के बाद जारी बिहार इलेक्शन वॉच और एसोसिएशन फॉर डेमोक्रेटिक रिफॉर्म्‍स (एडीआर) की रिपोर्ट में ये आंकड़े दर्ज हैं। चौथे चरण में भाजपा, कांग्रेस, राजद, जदयू, लोजपा जैसे प्रमुख दलों के साथ ही जेपी जनता दल, रालोसपा एवं बिहार लोक निर्माण दल के शत-प्रतिशत प्रत्याशी करोड़पति हैं। इस चरण के शीर्ष तीन करोड़पतियों में नीलम देवी के बाद उजियारपुर से चुनाव लड़ रहे भाजपा के प्रदेश अध्यक्ष नित्यानंद राय और बिहार लोक निर्माण दल के राज किशोर चौहान हैं। नित्यानंद के पास 18 करोड़ 70 लाख सात हजार 570 रुपये की चल-अचल संपत्ति है। राज किशोर 10 करोड़ 48 लाख 89 हजार 810 रुपये की संपत्ति के मालिक हैं।
गिरिराज सिंह 8.30 करोड़ के मालिक, कुशवाहा के पास 2.44 करोड़
बेगूसराय के भाजपा प्रत्याशी गिरिराज सिंह आठ करोड़ 30 लाख 24 हजार 577 रुपये और राजद के मो. तनवीर हसन एक करोड़ 54 लाख 83 हजार 136 रुपये की संपत्ति के मालिक हैं। मुंगेर के जदयू प्रत्याशी राजीव रंजन उर्फ ललन सिंह के पास आठ करोड़ 83 लाख 24 हजार 866 रुपये और निर्दलीय प्रत्याशी अमरजीत पटेल के पास एक करोड़ 25 लाख 45 हजार 972 रुपये की संपत्ति है।
उजियारपुर के रालोसपा प्रत्याशी उपेंद्र कुशवाहा दो करोड़ 44 लाख 41 हजार 520 रुपये और जेपी जनता दल प्रत्याशी कुमार गौरव आठ करोड़ पांच लाख पचास हजार रुपये की संपत्ति के स्वामी हैं। दरभंगा के भाजपा प्रत्याशी गोपालजी ठाकुर एक करोड़ 93 लाख एक हजार 808 रुपये और राजद प्रत्याशी अब्दुल बारी सिद्दीकी दो करोड़ 11 लाख 27 हजार 716 रुपए की संपत्ति रखते हैं।
रामविलास पासवान के भाई भी करोड़पति
रामविलास पासवान के भाई समस्तीपुर के लोजपा प्रत्याशी रामचंद्र पासवान एक करोड़ 73 लाख 75 हजार 975 रुपये की संपत्ति और कांग्रेस प्रत्याशी अशोक कुमार दो करोड़ तीन लाख 96 हजार 690 रुपये की चल-अचल संपत्ति का मालिकाना हक रखते हैं।
अभी तक के चार चरणों के शीर्ष करोड़पति, एक नजर
अभी तक संपन्‍न तीन चरणों के मतदान व आज के चौथे चरण की बात करें तो शीर्ष 11 करोड़पतियों में उदय सिंह व नीलम देवी टॉप पर हैं। उनके बाद इस सूची में भाजपा अध्यक्ष नित्यानंद राय, लोजपा के नवादा प्रत्याशी चंदन सिंह, बांका के जेएमएम प्रत्याशी राज किशोर प्रसाद, औरंगाबाद के भाजपा प्रत्याशी सुशील कुमार सिंह, औरंगाबाद के ही स्वराज पार्टी लोकतांत्रिक के सोम प्रकाश, खगडिय़ा से वीआइपी के मुकेश सहनी, सुपौल की रंजीत रंजन, मधेपुरा के जाप प्रत्याशी राजेश रंजन उर्फ पप्पू यादव, कटिहार के कांग्रेस प्रत्याशी तारिक अनवर और उजियारपुर के बिहार लोक निर्माण दल प्रत्याशी राज कुमार चौहान भी शामिल हैं।
# Bihar Lok Sabha Election
# Lok Sabha Election IVth phase voting
# ADR report
# Bihar Election Watch Report
# MungerLokSabhaNews
# BegusaraiLokSabhaNews
# UjiarpurLokSabhaNews
# SamastipurLokSabhaNews
# Abdul bari Siddique
# Lalan Singh
# Neelam Devi
# millionaire candidates
# 13 out of 66 candidates of phase IV Lok Sabha Election in Bihar are millionaire in Bihar
# बिहार सम